รัฐบาลไทย-ข่าวทำเนียบรัฐบาล-นายกรัฐมนตรีเป็นประธานประชุมบอร์ด สสว. เห็นชอบให้จัดสรรเงินกองทุนของ สสว. เพื่อเสริมสร้างพัฒนาและให้ความช่วยเหลือ SME ประจำปีงบ 60 วงเงินรวม 3,256 ล้านบาท
วันพุธที่ 16 พฤศจิกายน 2559
นายกรัฐมนตรีเป็นประธานประชุมบอร์ด สสว. เห็นชอบให้จัดสรรเงินกองทุนของ สสว. เพื่อเสริมสร้างพัฒนาและให้ความช่วยเหลือ SME ประจําปีงบ 60 วงเงินรวม 3,256 ล้านบาท
นายกรัฐมนตรีเป็นประธานประชุมบอร์ดใหญ่ สสว. เห็นชอบในหลักการให้การอุดหนุนและช่วยเหลือตามมาตรการฟื้นฟูกิจการ SME วงเงิน 2,000 ล้านบาท รวมทั้งเห็นชอบจัดสรรเงินกองทุน สสว. เพื่อส่งเสริม SME ประจําปี 60 วงเงินรวม 1,226 ล้านบาท
วันนี้ (16 พ.ย.59) เวลา 09.39 น. ณ ตึกสันติไมตรี (หลังใน) ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการส่งเสริมวิสาหกิจขนาดกลางและขนาดย่อม (เฉพาะกิจ) ครั้งที่ 3/2559 โดยมี พลอากาศเอก ประจิน จั่นตอง รองนายกรัฐมนตรี นายสมคิด จาตุศรีพิทักษ์ รองนายกรัฐมนตรี นายอภิศักดิ์ ตันติวรวงศ์ รัฐมนตรีว่าการกระทรวงการคลัง และผู้ที่เกี่ยวข้องเข้าร่วมการประชุม
ภายหลังการประชุม นางสาลินี วังตาล ผู้อํานวยการสํานักงานส่งเสริมวิสาหกิจขนาดกลางและขนาดย่อม (สสว.) เปิดเผยว่า ที่ประชุมได้เห็นชอบให้จัดสรรเงินกองทุนของ สสว. เพื่อเสริมสร้างพัฒนาและให้ความช่วยเหลือ SME ประจําปีงบประมาณ 2560 เป็นวงเงินรวมทั้งสิ้น 3,256 ล้านบาท โดยมีสาระสําคัญสรุปได้ ดังนี้
1. โครงการกองทุนฯ เพื่ออุดหนุน SME ตามมาตรการฟื้นฟูกิจการ SME (ตามมติ ครม. 27 ก.ค. 59) วงเงิน 2,000 ล้านบาท สาระสําคัญของโครงการ กลุ่มเป้าหมาย SME ที่จะได้รับความช่วยเหลือ ควรเปิดกว้างให้ครอบคลุม SME ประสบปัญหาทางการเงิน ไม่สามารถกู้ยืมเงินจากระบบสถาบันการเงินตามปกติ แต่ยังมีศักยภาพสามารถดําเนินกิจการต่อไปได้ เช่น 1) เป็น NPL แต่มีผู้เชี่ยวชาญไปศึกษาการทําธุรกิจแล้วเห็นว่า กิจการยังสามารถดําเนินธุรกิจต่อไปได้ หรืออยู่ในวิสัยที่จะฟื้นฟูกิจการได้ 2) เคยเป็น NPL แต่ได้รับการปรับโครงสร้างหนี้แล้ว 3) ยังไม่เป็น NPL แต่ได้มีการปรับสัญญาชําระหนี้ (Reschedule) 4) มีสถานะที่ยังไม่เป็น NPL แต่ชําระหนี้ไม่สม่ําเสมอ เพราะประสบภาวะสภาพคล่องตึงตัว 5) เป็นผู้ประกอบกิจการที่ได้ยื่นคําร้องขอฟื้นฟูกิจการตาม พ.ร.บ.ล้มละลาย(ฉบับที่9) ฯ และศาลได้รับคําร้องไว้พิจารณาแล้ว
โดยที่ประชุมเห็นชอบในการหลักการให้อุดหนุนแบบมีเงื่อนไขชําระคืนอย่างผ่อนปรน หรือจะให้เป็นการร่วมลงทุนก็ได้ ให้ธนาคารกรุงไทยเป็นหน่วยร่วมดําเนินการ ซึ่ง SME สามารถยื่นคําขอได้ที่ Rescue Center และที่สาขาธนาคารของรัฐ ทุกแห่งทั่วประเทศ
2. โครงการส่งเสริมและพัฒนา SME ตามงบบูรณาการประจําปี 2560 วงเงิน 1,226 ล้านบาท มีโครงการสําคัญ ได้แก่
2.1 โครงการส่งเสริมการจัดจําหน่ายผ่าน E-Commerce วงเงิน 140 ล้านบาท สาระสําคัญของโครงการคือ นําสินค้า 1 แสนรายการจาก SME 65,000 กิจการจําหน่ายแบบออนไลน์ใน Market Place ซึ่งเป็นที่นิยม โดย สสว. สนับสนุนการถ่ายภาพ บรรยายลักษณะสินค้า และการกระตุ้นยอดขาย
2.2 โครงการบ่มเพาะ Startup ที่มีนวัตกรรม 10,000 ราย SME เกษตร 5,000 ราย SME ในภาคการผลิต การค้า และบริการ 5,000 ราย วงเงิน 149 ล้านบาท สาระสําคัญของโครงการคือ 1)ร่วมกับกรมส่งเสริมการเกษตร ธกส. มหาวิทยาลัยในภูมิภาค และภาคีอื่น ๆ ในการเสริมสร้าง Smart Farmers และวิสาหกิจชุมชนที่มีศักยภาพให้เป็นผู้ประกอบธุรกิจการเกษตร โดยให้การสนับสนุนทางด้านนวัตกรรม กระบวนการผลิตสมัยใหม่และการตลาด 2) ร่วมกับมหาวิทยาลัยในภูมิภาคและภาคีของ สสว. เช่น สภาอุตสาหกรรม บ่มเพาะ Startup ในภาคการผลิต การค้า และบริการ โดยคํานึงถึงความต้องการของตลาดเป็นหลัก และการนํา IT มาช่วยเพิ่มประสิทธิภาพ
2.3 โครงการส่งเสริมและพัฒนาธุรกิจระดับเติบโต (SME Strong & Regular level) 10,000 ราย วงเงิน 144 ล้านบาท สาระสําคัญของโครงการคือ เสริมสร้าง SME ที่ดําเนินกิจการอยู่แล้วให้เติบโต โดยเน้นการผลิตและบริการที่ตลาดต้องการ สสว. สนับสนุนการเพิ่มนวัตกรรมและการขยายช่องทางการตลาด ครอบคลุมประเภทธุรกิจที่สําคัญของ SME ไทย เช่น เกษตรแปรรูป อาหาร สุขภาพ ความงาม การท่องเที่ยว การก่อสร้าง เป็นต้น
2.4 โครงการสนับสนุนเครือข่าย SME (Cluster) วงเงิน 60 ล้านบาท สาระสําคัญของโครงการคือ ร่วมกับกรมส่งเสริมการเกษตร สหกรณ์การเกษตรและหน่วยงานภายใต้สังกัดกระทรวงอุตสาหกรรม เช่น สถาบันอาหาร ส่งเสริมการประกอบธุรกิจที่เกี่ยวข้องกับพืชการเกษตร ซึ่งเป็นที่ต้องการของตลาด เช่น มะพร้าว และสมุนไพร เพื่ออุตสาหกรรมตั้งแต่ต้นน้ํา ได้แก่ การเพาะปลูกที่ทันสมัย การผลิต และการตลาด
2.5 โครงการประกวด SME National Awards & Startup Awards (SME พอเพียง) วงเงิน 11 ล้านบาท มีสาระสําคัญคือ ปรับแนวการประกวด SME National Awards ให้ครอบคลุมการนําหลักการพอเพียงมาใช้ในการดําเนินกิจการในระบบเศรษฐกิจสมัยใหม่ เพื่อให้เกิดความสมดุลและขยายตัวอย่างยั่งยืน
2.6 งานพัฒนาศูนย์ข้อมูล SME Knowledge Center วงเงิน 5 ล้านบาท มีสาระสําคัญคือ เผยแพร่ความรู้ที่จําเป็นในการยกระดับผู้ประกอบการเป็น SME 4.0 และการผสมผสานเข้ากับหลักพอเพียงในทางปฏิบัติ
2.7 โครงการพัฒนาผลิตภัณฑ์เพื่อเพิ่มศักยภาพสู่ตลาดสากล วงเงิน 20 ล้านบาท มีสาระสําคัญคือ ยกระดับมาตรฐานสินค้าในเรื่องความปลอดภัยด้านสุขภาพ การมีนวัตกรรมและรูปแบบ (Design) เป็นต้น เพื่อการขายใน Modern Trade และออนไลน์ กลุ่มเป้าหมายได้แก่ SME ขนาดย่อม OTOP และวิสาหกิจชุมชน
2.8 โครงการพัฒนาช่องทางการตลาดสําหรับผู้ประกอบการ SME วงเงิน 53 ล้านบาท มีสาระสําคัญคือ สนับสนุนการขยายตลาดสําหรับ SME ขนาดเล็กที่มีศักยภาพ และขนาดย่อมโดยมุ่งไปยังกลุ่มประเทศ AEC จีน ตะวันออกกลาง และตลาดเกิดใหม่ที่มีกําลังซื้อ รวมทั้งตลาดตามนโยบายรัฐบาล
2.9 โครงการพัฒนาสู่สุดยอด SME จังหวัด (SME Provincial Champions) วงเงิน 46 ล้านบาท มีสาระสําคัญคือ เป็นโครงการต่อเนื่องจากปี 2559 แต่เพิ่มจํานวน SME ที่เข้ารับการพัฒนาจากจังหวัดละ 3 กิจการเป็น 6 กิจการ ครอบคลุม Startup Rising Star และ Turn Around เพิ่มประสิทธิภาพในการผลิตและสนับสนุนการจําหน่าย
2.10 โครงการในพระราชดําริเพื่อการพัฒนาที่ยั่งยืนและศูนย์ศิลปาชีพ (3 โครงการ) วงเงิน 105 ล้านบาท มีสาระสําคัญคือ ดําเนินการร่วมกับกรมราชองครักษ์ ในเขต 3 จังหวัดภาคใต้ สมุทรปราการ อยุธยา และสระแก้ว
2.11 การปรับปรุงระบบนิเวศที่เอื้อต่อการประกอบธุรกิจและการส่งเสริม SME (Ecosystem) วงเงิน 493 ล้านบาท มีสาระสําคัญคือ การจัดตั้ง One Stop Service เพิ่มใน 46 จังหวัด และบริหารจัดการศูนย์เดิม 32 ศูนย์ รวมเป็น 78 ศูนย์ และสร้างเครือข่ายกับ SME ในแต่ละจังหวัดการจัดทําระบบฐานข้อมูล SME การสร้างเครือข่ายกับต่างประเทศ เงินเดือนพนักงานและการบริหารงานของ สสว. ฯลฯ
3. ศึกษาเพื่อขับเคลื่อนการอํานวยความสะดวกในการประกอบธุรกิจ (Doing Business) วงเงิน 30 ล้านบาท มีสาระสําคัญคือ ก.พ.ร. เป็นผู้รับผิดชอบการรับ Technical Assistance จาก World Bank เพื่อ 1) ศึกษาการปรับปรุงกฎหมายหลักประกันทางธุรกิจและล้มละลาย 2) ศึกษาการปรับปรุงตัวชี้วัด 9 ด้านในการประกอบธุรกิจ
นอกจากนี้ คณะกรรมการส่งเสริมวิสาหกิจขนาดกลางและขนาดย่อม ยังให้ความเห็นชอบแผนปฏิบัติการส่งเสริม SME ประจําปี 2560-2561 ซึ่งเป็นการนําแผนแม่บท SME 4.0 (พ.ศ. 2560-2564) มาสู่การปฏิบัติจริง โดยผู้ปฏิบัติ ได้แก่ หน่วยงานภาครัฐและเอกชนที่เกี่ยวข้องกับการเสริมสร้าง SME และหน่วยงานภาครัฐจะนําแผนปฏิบัติการฯ ไปใช้เป็นแนวทางในการจัดทํางบบูรณาการ SME สําหรับปี พ.ศ. 2561 ต่อไป
-----------------------------------
กลุ่มประชาสัมพันธ์และเผยแพร่ สํานักโฆษก
(ข้อมูลจากฝ่ายเลขานุการคณะกรรมการ สสว.)